Smernica č. 10/2010-R
z 20. apríla 2010
na vzdelávanie usporiadateľov športových podujatí

 Gestorský útvar: sekcia štátnej starostlivosti o šport, tel.: 02/5937 4146 	MŠSR 5531/2010-10

Ministerstvo školstva SR na základe § 12 zákona č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov v spojení s § 5 zákona č. 479/2008 Z. z. o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov vydáva túto smernicu:

Čl. 1	
Žiadosť o akreditáciu
Žiadosť o vydanie potvrdenia o akreditácii na odbornú spôsobilosť usporiadateľ športových podujatí obsahuje:
a)	názov vzdelávacieho zariadenia, identifikačné číslo a adresu sídla,
b)	označenie odbornej spôsobilosti alebo vzdelávacej aktivity – kategória iný odborník - usporiadateľ športových podujatí I. stupňa (nižší stupeň), hlavný usporiadateľ športových podujatí II. stupňa (vyšší stupeň),
c)	doklady o odbornej spôsobilosti vyučujúcich a ich písomný súhlas s účasťou v lektorskom zbore a zozname školiteľov,
d)	údaje o materiálnom a technickom vybavení vzdelávacieho zariadenia,
e)	vzdelávací program pre usporiadateľov športových podujatí.
Čl. 2	
Personálne zabezpečenie
Personálne zabezpečenie k vzdelávaniu usporiadateľov športových podujatí tvorí:
a)	odborný garant – odborník v danej problematike s vysokoškolským vzdelaním II. stupňa (telovýchovné, manažérske alebo právnické vzdelanie), prax v usporadúvaní športových podujatí,
b)	lektor – vysokoškolské vzdelanie prvého alebo druhého stupňa, kvalifikácia na daný predmet alebo tému, 
c)	lektor - minimálne úplné stredné vzdelanie s maturitou s kvalifikáciou na daný predmet alebo prax.
Čl. 3	
Materiálno technické vybavenie
Údaje o materiálnom a technickom vybavení vzdelávacieho zariadenia tvorí:
a)	metodika, 
b)	učebné pomôcky, 
c)	didaktická technika a materiálno technické zabezpečenie,
d)	prehlásenie o učebných priestoroch a jeho technickom a didaktickom vybavení alebo zmluvu o prenájme priestorov s potrebným zabezpečením.
Čl. 4	
Vzdelávací program
(1)	Vzdelávací program pre usporiadateľov športových podujatí I. kvalifikačného stupňa tvorí:
a)	označenie kvalifikačného stupňa – I. kvalifikačný stupeň,
b)	profil absolventa - absolvent získa základné teoretické vedomosti o usporadúvaní športových podujatí. Ovláda časti predpisov národného športového zväzu týkajúce sa jeho odbornej spôsobilosti. V prípade potreby vie spolupracovať so štátnou políciou, súkromnou bezpečnostnou službou, záchranným integrovaným systémom a zdravotnou službou. Má  základné poznatky o komunikačných technikách. Vie vyhodnocovať mimoriadne udalosti, ku ktorým môže dôjsť pred verejným športovým podujatím, počas neho a ktoré akýmkoľvek spôsobom môžu ovplyvniť bezpečnosť divákov, športovcov a ďalších účastníkov na podujatí, prípadne môžu vyvolať mimoriadne udalosti,
c)	doba osobitnej prípravy (vzdelávania) – rozsah 12 hodín,
d)	študijný plán – rámcové učebné osnovy - právna ochrana života a zdravia osôb (1 h), základy prvej pomoci (2 h), evakuácia divákov a ochrana obyvateľstva (1 h), verbálna/neverbálna komunikácia, základy komunikačných techník (2 h), agresia a násilie v športe, divácka agresia, možnosti prevencie a redukcie agresie v športe (1 h), sociálna rola športových divákov, sociálne normy v správaní divákov, hromadné správanie športových divákov  (1 h), základy trestného práva, nutná obrana a krajná núdza (teória a prax) (4 h),
e)	podmienky prijatia - vek minimálne 18 rokov, výpis z registra trestov,
f)	forma ukončenia - záverečná skúška (písomný test, ústna skúška),
g)	druh dokladu - osvedčenie o odbornej spôsobilosti usporiadateľa športových podujatí I. kvalifikačného stupňa.
(2)	Vzdelávací program pre usporiadateľov športových podujatí II. kvalifikačného stupňa tvorí:
a)	označenie kvalifikačného stupňa – II. kvalifikačný stupeň,
b)	profil absolventa - absolvent získa teoretické vedomosti o usporadúvaní športových podujatí. Orientuje sa v právnom poriadku SR a EÚ z danej oblasti a ovláda príslušné predpisy národného športového zväzu. Je schopný samostatne riešiť problémy vyplývajúce z odbornej spôsobilosti usporiadateľa športových podujatí, pričom vie spolupracovať so zástupcami miestnej samosprávy, políciou, súkromnou bezpečnostnou službou, záchranným integrovaným systémom a zdravotnou službou. Má  základné poznatky o komunikačných technikách a o systéme riadenia jednotlivých oblastí týkajúcich sa športových podujatí. Vie analyzovať a vyhodnocovať všetky mimoriadne udalosti, ku ktorým došlo pred verejným športovým podujatím, počas a po ňom a ktoré akýmkoľvek spôsobom ovplyvnili bezpečnosť divákov, športovcov a ďalších účastníkov na podujatí, prípadne môžu vyvolať mimoriadne udalosti. Vie identifikovať a vyhodnocovať riziká spojené s organizovaním športových podujatí a vie prijať adekvátne opatrenia v súčinnosti s políciou, pohotovostnými službami, štátnymi orgánmi a ďalšími subjektmi, ktoré sa podieľajú na organizácii uvedených podujatí,
c)	doba osobitnej prípravy (vzdelávania) – rozsah 35  hodín,
d)	študijný plán – rámcové učebné osnovy - právna ochrana života a zdravia osôb (2 h), základy prvej pomoci (2 h) + prax (2 h), ochrana divákov, evakuácia divákov (1 h), verbálna/neverbálna komunikácia (4 h), tímové porady, identifikácia príčin vzniku problémov pri organizovaní športových podujatí, príprava, vedenie a vyhodnocovanie porád (3 h), základná orientácia v právnych normách SR, EÚ, predpisy národného športového zväzu (3 h), agresia násilie v športe, xenofóbia, rasizmus (2 h), sociálna rola športových divákov, sociálna norma v správaní sa divákov na športových podujatiach (1 – 2 h), hromadné správanie sa športových divákov, analýza konfliktného správania sa divákov (2 h), konflikty v skupine, zvládanie konfliktných ľudí, riešenie vecných problémov (2 h), základy trestného práva, nutná obrana a krajná núdza (2 h), práva a povinnosti vyplývajúce pre jednotlivé subjekty zo zákona č. 479/2008 Z. z. (1 h), základy priestupkového práva (zákon č. 372/1990 Zb. o priestupkoch...) (1 h), poskytovanie pomoci Policajnému zboru (§ 77 zákona č. 171/1993 Z. z.) (2 h). Špeciálna časť - špecifiká daného športu a interné predpisy národného športového zväzu (4 h),
e)	podmienky prijatia - vek minimálne 20 rokov, úplné stredné vzdelanie, výpis z registra trestov, prax 2 roky v odbore,
f)	forma ukončenia – písomný test a záverečná ústna skúška pred komisiou,  
g)	druh dokladu - osvedčenie o odbornej spôsobilosti usporiadateľa športových podujatí II. kvalifikačného stupňa.
Čl. 5	
Financovanie vzdelávania 
Náklady na vzdelávanie usporiadateľov športových podujatí sú hradené akreditovanými vzdelávacími zariadeniami v oblasti telesnej kultúry, účastníkmi vzdelávacej aktivity, príslušnými športovými klubmi, prípadne z iných zdrojov.
Čl. 6	
Účinnosť
Táto smernica nadobúda účinnosť 20. apríla 2010.

minister

Obsah
Smernica č. 10/2010-R z 20. apríla 2010 na vzdelávanie usporiadateľov športových podujatí
Čl. 1	Žiadosť o akreditáciu
Čl. 2	Personálne zabezpečenie
Čl. 3	Materiálno technické vybavenie
Čl. 4	Vzdelávací program
Čl. 5	Financovanie vzdelávania
Čl. 6	Účinnosť
Obsah